צ'ארלס גרודין

צ'ארלס גרודין (באנגלית: Charles Grodin, 21 באפריל 1935 – 18 במאי 2021) היה שחקן, קומיקאי, מנחה טלוויזיה, מחזאי וסופר יהודי-אמריקאי, אשר בין היתר גם זכה בפרס אמי לשנת 1978 בגין כתיבתו.

קורות חיים
גרודין נולד ב-1935 בפיטסבורג פנסילבניה, הבן השני להורים יהודים אורתודוקסיים, תאודור (טד) ולנה גרודינסקי, שהיו בעצמם צאצאים ליהודים שהיגרו מרוסיה לארצות הברית. עד גיל בר מצווה קיבל חינוך יהודי דתי, אולם לאחר מכן נמנע מלבקר בבית כנסת במשך 56 השנים הבאות. הוריו היו בעלי חנות למוצרים סיטונאיים. גרודין סיים בית ספר תיכון ואף הספיק ללמוד קצת פחות משנה באוניברסיטה, בטרם עזב ב-1954 והחל לעבוד כשחקן.

גרודין נפטר ב-18 במאי 2021, בגיל 86, בביתו שבעיר וילטון , קונטיקט.

שחקן, במאי, תסריטאי, מחזאי ומפיק
ב-1954 שיחק גרודין בפעם הראשונה בתפקיד זעיר בסרט הקולנוע של וולט דיסני - 20,000 מיל מתחת למים. לאחר מכן למד משחק אצל לי סטרסברג ואוטה האגן, שיחק במספר פרקים בסדרות טלוויזיה שונות וב-1962 השתתף בהצגת התיאטרון הראשונה שלו - "צ'ין צ'ין" (עם אנתוני קווין בתפקיד הראשי). הוא קיבל לראשונה תפקיד של ממש בסרט קולנוע, רק ב-1964, ב"בוב, סקס ונערת הקולג'", בעודו ממשיך לשחק גם בתיאטרון. ב-1968 שיחק בתפקיד ד"ר היל בסרט האימה של רומן פולנסקי, תינוקה של רוזמרי.

ב-1972 שיחק לראשונה בתפקיד ראשי בסרט "אשת החלומות" ביחד עם סיביל שפרד.

במקביל לפעילותו זו החל גרודין גם לביים סרטים והצגות תיאטרון, הוא עבד תחילה כעוזר במאי ולאחר מכן כבמאי, ובנוסף החל גם לכתוב תסריטים ומחזות ולהפיק סרטים ומחזות. במהלך השנים שיחק במספר סדרות טלוויזיה, כמו "איש וירג'יניה" שהוקרן גם בישראל, אופרות סבון, סרטי טלוויזיה ועוד. ב-1974 הציע לו סטיבן ספילברג לשחק בתפקיד הראשי בסרטו מלתעות, אך גרודין העדיף לביים את ההצגה "גנבים", בברודוויי.

ב-1978 שיחק בתפקיד משנה בסרט המצליח "השמיים יכולים לחכות", לצידם של וורן בייטי וג'ולי כריסטי.

ב-1988 שיחק בסרט "מרדף חצות" לצד רוברט דה-נירו.

בשנת 1992 כיכב בסרט המצליח "קוראים לי בטהובן" ושנה לאחר מכן גם כן בסרט ההמשך "בטהובן 2".

בשנת 2014 שיחק לצד בן סטילר ונעמי ווטס בסרט הקומדיה "כשנהיה צעירים".

בשנת 2016 גילם את איש העסקים והפילנתרופ היהודי-אמריקאי קארל שפירו במיני-סדרה "Madoff" של רשת ABC, על איש העסקים ברנרד מיידוף ועל הונאת הפונזי הגדולה ביותר שנחשפה אי פעם.

מ-1995 ואילך הפסיק גרודין לשחק בסרטים כמעט לחלוטין והופיע רק בסרט אחד ב-2007, וגם זאת, לא בתפקיד הראשי וכן בסרט דוקומנטרי ב-2011. בשנים אלו הוא עסק בהנחיה בתוכניות אירוח שונות, ברדיו ובטלוויזיה, בהן הביע גם דעות פוליטיות, בדרך כלל שמאלה מן המרכז וגם כתב מספר ספרים.

קולנוע

שיחק במגוון רחב של סרטי קולנוע, ביניהם:

סרטי קולנוע שהפיק
Sorceress, New World Pictures, 1983
(With William Asher, Richard Carrothers, and Dennis D. Hennessey), Movers and Shakers, Metro-Goldwyn-Mayer/United Artists, 1985

תיאטרון
לצד הקריירה הקולנועית, פעל גם בתחום התיאטרון, הן כבמאי, מפיק ושחקן.
 The Right Kind of People (2006), מחזאי
 Price of Fame (1990), מחזאי ושחקן
 Unexpected Guests (1977), במאי ומפיק
 Same Time Next Year (1975), שחקן
 Thieves (1974), במאי ומפיק
 Lovers and Other Strangers (1968), במאי
 Hooray! It's a Glorious day (1966), במאי
 Absence of a Cello (1964), שחקן
 Tchin-Tchin (1962), שחקן

סופר
גרודין היה גם סופר מצליח ובין השאר כתב מספר רבי מכר:
 It Would Be So Nice If You Weren't Here (1989)
 Spilled Milk and Other Clichés
 How I Get Through Life (1992)
 We're Ready For You, Mr. Grodin: Behind the Scenes at Talk Shows, Movies and Elsewhere (1994)
 I Like It Better When You're Funny: Working in Television and Other Precarious Adventures (2002)
  If I Only Knew Then...Learning from Our Mistakes (November 2007, Springboard Press) (essays)
 How I Got To Be Whoever It Is I Am''', (April 2009)

פרסים

 פרס אמי לשנת 1978 בגין כתיבתו לתוכנית של פול סיימון.
 פרס ספרדי יוקרתי לשחקן הטוב ביותר, בגין משחקו בסרט Midnight Run משנת 1988 - תפקיד ראשי לצידו של רוברט דה נירו
 פרס אמריקאי לשחקן המשנה הקומי הטוב ביותר לשנת 1993, בגין משחקו בסרט "דייב".
 היה גם מועמד במספר קטגוריות ופרסים נוספים.

משפחתו
גרודין התגרש מאשתו הראשונה ג'וליה, ב-1968, יש להם בת אחת. במרץ 1985 הוא נישא בשנית, לסופרת הילדים היהודיה אליסה דרווד, בתו של סטנלי דרווד, ממציא הקולנוע רב המסכים ונכדתו של אדוארד דובינסקי, אחד מחברי שלישיית הוודוויל של ראשית המאה העשרים "האחים דובינסקי". הוא היה נשוי לה עד למותו ונולדו להם שני ילדים: הבן ניק הוא שחקן קולנוע, שאף הופיע לצידו בסרטו מ-2007, ואילו הבת מריון היא סטנדאפיסטית.

 קישורים חיצוניים 

 ביוגרפיה קצרה ורשימת יצירות ועבודות, באתר Filmreference
 ביוגרפיה, באתר NNDB


 הערות שוליים 

קטגוריה:אמריקאים ילידי פנסילבניה
קטגוריה:שחקני קולנוע וטלוויזיה יהודים אמריקאים
קטגוריה:שחקני תיאטרון יהודים אמריקאים
קטגוריה:קומיקאים יהודים אמריקאים
קטגוריה:סופרים יהודים אמריקאים
קטגוריה:מחזאים יהודים אמריקאים
קטגוריה:במאי תיאטרון יהודים אמריקאים
קטגוריה:זוכי אמי בפריים טיים: תסריט
קטגוריה:פיטסבורג: אישים
קטגוריה:אמריקאים שנולדו ב-1935
קטגוריה:אמריקאים שנפטרו ב-2021